Loftus: Vreemde, maar trotse gevoel | Netwerk24
Loftus: Vreemde, maar trotse gevoel
Deur Cobus Claassen 02 Junie 2020 17:00
Edgar Rathbone, hier nog by Ellispark, het die Leeukuil Maandag amptelik vir Loftus Versfeld verruil. Foto: Verskaf
"Ek moet bieg, dit was nogal vreemd. Ek het die afgelope sewe jaar Ellispark toe gery. Ek is baie opgewonde om nou hier te wees en die nuwe uitdaging aan te pak."
Dié voormalige besturende direkteur van die Ellispark-stadion het egter nie tyd om in sy nuwe kantoor die uitsig oor die beroemde tuisveld van die Bulle te geniet nie.
Voordat hy behoorlik op sy taak kan fokus, moet hy "eers deur al die strukture gaan en die administrasie bywerk", sê hy.
"Die raad en Stefan Crouse (wat in die Bulle-raad dien) was gelukkig die laaste ruk baie betrokke.
"Wanneer Jake môre (Woensdag) hier aankom, sal ons in alle erns met die beplanning begin."
Jake het al oral sukses behaal en sy ervaring sal baie waardevol wees.
Rathbone, wat op 33 een van die jongste uitvoerende hoofde nog in Suid-Afrikaanse rugby is, sê dit is vir hom 'n gerusstelling dat hy die nuwe pad by die Bulle saam met White kan stap.
Weens die koronavirus-pandemie kon die oud-Springbok-afrigter nie sedert sy aanstelling as die Bulle se direkteur van rugby in Maart van Kaapstad na Pretoria reis nie.
"Jake het al oral sukses behaal en sy ervaring sal baie waardevol wees. Hy sal my hand baie versterk."
Van Rathbone sal verwag word om so gou moontlik stabiliteit by die Bulle te vestig.
Sy voorganger, Alfons Meyer, het in April onverwags uit die pos bedank en dít het gevolg kort nadat Alan Zondagh, in Februarie versoek het om van sy pos (direkteur van rugby) vrygestel te word.
Pote Human, die hoofafrigter, het sy betrokkenheid by die Bulle beëindig ná die aankondiging dat White van volgende seisoen af ook die hoofbreier sal wees.
Die Bulle het sedert die Covid-19-inperking ook die dienste van verskeie agterspelers soos Warrick Gelant, Manie Libbok, Johnny Kotze, Divan Rossouw en Nafi Tuitavake verloor.
Wat beskou Rathbone as die span se grootste leemte?
"Dit is moeilik om te sê, want die Bulle het nog altyd goeie spelers en afrigters gehad."
Willem Strauss, president van die Blou Bulle-rugbyunie (BBRU), het Rathbone in die Bulkraal verwelkom en sterkte toegewens met sy nuwe uitdaging om die Ligbloues te laat herleef.